b'\n_START_ARTICLE_\nElektri\xc4\x8dna energija\n_START_SECTION_\nPreoptere\xc4\x87enje instalacije\n_START_PARAGRAPH_\nUklju\xc4\x8denjem prevelikog broja tro\xc5\xa1ila na izvor struje (pa tako i na gradsku mre\xc5\xbeu)  previ\xc5\xa1e \xc4\x87e narasti jakost struje kroz elektri\xc4\x8dnu mre\xc5\xbeu, \xc5\xa1to \xc4\x87e u prvo vrijeme rezultirati ja\xc4\x8dim padom napona na unutra\xc5\xa1njem otporu izvora i elektri\xc4\x8dnim vodovima od dopu\xc5\xa1tenoga (struja postaje "slaba"). U slu\xc4\x8daju neispravnih (prejakih ili krpanih) osigura\xc4\x8da daljnjeg preoptere\xc4\x87enja do\xc4\x87i \xc4\x87e do opasnog pregrijavanja, pa i usijanja elektri\xc4\x8dnih vodova na najtanjim ili slabije spojenim mjestima optere\xc4\x87enog ogranka elektri\xc4\x8dne instalacije, \xc5\xa1to \xc4\x87e uzrokovati po\xc5\xbear. Uloga raznih vrsta osigura\xc4\x8da jest upravo u sprje\xc4\x8davanju takvog razvoja doga\xc4\x91aja._NEWLINE_Slabo spojena mjesta (bilo da se radi o korodiranim spojevima ili slabim kontaktima prekida\xc4\x8da ili uti\xc4\x8dnica, slabo stegnutim vijcima priklju\xc4\x8daka i sli\xc4\x8dno) jednako tako predstavljaju opasnost pri ja\xc4\x8dim optere\xc4\x87enjima elektri\xc4\x8dne mre\xc5\xbee, jer uzrokuju iskrenje (tzv. "\xc5\xa1melcanje" odnosno efekt varenja) i jako lokalno zagrijavanje uz po\xc5\xbearnu opasnost.  Svaki sumnjivi miris na spaljenu gumu ili plastiku ili zagrijanost \xc5\xbebuke u podru\xc4\x8dju prolaska elektri\xc4\x8dnih vodova znak je za opasnost, pa ako ga osjetimo, bez odlaganja treba isklju\xc4\x8diti \xc5\xa1to vi\xc5\xa1e jakih tro\xc5\xa1ila i provjeriti instalaciju, a po potrebi i odmah isklju\xc4\x8diti napon._NEWLINE_U energetskom sustavu koga \xc4\x8dine elektrane, dalekovodi i transformatorska postrojenja preoptere\xc4\x87enje mo\xc5\xbee dovesti do ru\xc5\xa1enja sistema, tj. do prestanka obskrbe \xc5\xa1irih podru\xc4\x8dja elektri\xc4\x8dnom energijom. Takve situacije nastoje se izbje\xc4\x87i me\xc4\x91usobnim povezivanjem energetskih sustava na me\xc4\x91unarodnom nivou.'